Et nettverk av debattanter får offentlig støtte til å drive ideologisk krigføring mot ekstremister på nettet.

KULTUR

Hatefulle ytringer i nettdebatter og kommentarfelt får ofte stå uimotsagt, men det vil et nettverk ved navn Motoffensiv gjøre noe med.

I dag består det av rundt 50 personer som jobber aktivt med å argumentere mot netthaterne. Nå styrkes innsatsen når nettverket får opptil 150.000 kroner i støtte fra Oslo kommune til å skolere flere i nettdebatt.

– De færreste klarer å stå alene og konfrontere ekstreme meninger. Det er nødvendig med et nettverk å hente kunnskap fra og søke støtte hos. Miljøene man møter er marginale, men dominerende i debatter, sier advokat Liv Torill Evenrud.

Hun tok initiativ til nettverket etter 22. juli 2011. Målet er å hindre ytterliggående meninger i å spre seg.

– Vi må både konfrontere hatet mot ulike grupper og retorikken mange debatterer med. Sier du noen imot, henges du gjerne ut som pedofil eller venstretotalitær, sier Evenrud.

I går skrev Klassekampen at høyreradikale nettsteder med fremmedfiendtlig innhold blir stadig mer profesjonelle. Evenrud er bekymret over tendensen.

– Tidligere kom det i små drypp, men nå publiseres det flust av artikler som kalles nyheter og som folk tror på og bruker som kilder. Dette er mer krevende å imøtegå, men profesjonaliseringen viser bare at vi må være på banen og fortsette å jobbe mot disse holdningene, sier hun.

Ekstremismeforsker Lars Gule er også initiativtaker til prosjektet, som koordineres av Human-Etisk Forbund. Han forteller at nettverket vil lage en ressursside med fakta om blant annet islam og statistikk som kan motbevise påstander om innvandrere og kriminalitet.

– Vi ser for oss å etablere ulike former for kurs og kompetansebygging. Faktabasen skal gjøre det lett å sjekke fakta om blant annet Sions vises protokoller og Eurabia, slik at debattantene enkelt kan tilbakevise feilaktige påstander, sier han.

Bystyret i Oslo fattet et vedtak i mai i fjor om å bekjempe hets mot minoriteter på nett, i samarbeid med aktører fra sivilsamfunnet. Det er satt av 150.000 kroner til Motoffensiv, som må oppfylle noen formelle vilkår før pengene deles ut.

– Vi gjør dette for at ekstreme meninger ikke skal kunne spre seg ytterlige. De er farlige. Handlingene til Anders Behring Breivik handlet om både ideologi og psykologi. For å kunne gjennomføre det han gjorde, forutsetter det en dehumanisering av andre mennesker, og det er den som skremmer meg mest, sier Evenrud.

Advokaten håper å få ut mer faktakunnskap i debattene.

– Det er det humane som må begrunnes. Når det gjelder påstander om innvandrere, kan folk bare hevde at de er kriminelle, og så tror folk på det. Paradoksalt nok er det det motsatte som må bevises.

mari.vollan@klassekampen.no